text: Politiet leder efter hensynsløs bilist
  29 august 2016 kl. 17.04
  Cyklist måtte undvige grov bilkørsel. Politiet beder vidner om at henvende sig.
  Syd- og Sønderjyllands Politi vil meget gerne høre fra vidner, som måtte have set episoden, hvor en kvindelig cyklist torsdag den 18. august måtte undvige en hensynsløs bilist i Haderslev.
  Her er politiets beskrivelse af, hvad der skete:
  Den 18. august 2016 omkring kl. 12.15 måtte en kvindelig cyklist, som cyklede ad Sejlstensgyde i nordlig retning i Haderslev, foretage en meget kraftig opbremsning for ikke at blive ramt af en bil. Da kvinden skulle passere krydset Sejlstensgyde/Ved Ridehuset, valgte bilen at køre venstre om helleanlægget Ved Ridehuset, hvorefter den drejede til højre ad Sejlstensgyde for at fortsætte i nordlig retning -  ligesom som cyklisten. Under svingningen skred bilen ud, og cyklisten måtte bremse og skifte retning for ikke at blive ramt.
  Politiet vil meget gerne i kontakt med den kvindelige cyklist eller andre, som kan bidrage med oplysninger i sagen.
  Henvendelser til politiet kan ske på tlf. 114.
  Politiet søger vidner til hensynsløs kørsel i Haderslev #politidk https://t.co/mem1rwY2H2
  
  